ಕಾಡುಗಳ್ಳ ವೀರಪ್ಪನ್ ಗುಂಡೇಟು ತಿಂದೂ ಬದುಕುಳಿದಿದ್ದ ಸಬ್ಇನ್ಸ್ಪೆಕ್ಟರ್ ನಿಧನ ಚಾಮರಾಜನಗರ: ಅದು 1992ರ ಆಗಸ್ಟ್ 22ರಂದು ಈಗಿನ ಹನೂರು ತಾಲ್ಲೂಕಿನ ರಾವಾಪುರ ಠಾಣೆ ವ್ಯಾಪ್ತಿಯಲ್ಲಿ ನಡೆದ ಘಟನೆ. ತನ್ನ ಮಾಹಿತಿದಾರ ಕಮಲನಾಯ್ಕ ಎಂಬುವರ ಮೂಲಕ ಪೊಲೀಸರ ಹತ್ಯೆಗೆ ಸಂಚು ರೂಪಿಸಿದ್ದ ವೀರಪ್ಪನ್, ಸಮೀಪ ಬರುತ್ತಿದ್ದಂತೆ ಗುಂಡಿನ ಮಳೆ ಸುರಿಸಿದ್ದ. ಗುಂಡಿನ ಚಕಮಕಿಯಲ್ಲಿ ಇಬ್ಬರು ಪೊಲೀಸ್ ಅಧಿಕಾರಿಗಳು ಮೃತಪಟ್ಟರೆ, ತಲೆಗೆ ಏಳು ಗುಂಡು ಹೊಕ್ಕಿದ್ದರೂ ಸಾವುಬದುಕಿನ ನಡುವೆ ಹೋರಾಟ ನಡೆಸಿ ಕೊನೆಗೂ ಬದುಕುಳಿದಿದ್ದ ಕಾನ್ಸ್ಪೆಬಲ್ ಸಮರ್ಥವಾಗಿ ಕೆಲಸ ನಿರ್ವಹಿಸಿ ಮೂರು ಮುಂಬಡ್ತಿಗಳನ್ನು ಪಡೆದಿದ್ದರು ಸಿದ್ದರಾಜನಾಯ್ಕ. ಪೊಲೀಸರು ಎರಡು ವಾಹನಗಳಲ್ಲಿ ಹನೂರು ತಾಲ್ಲೂಕಿನ ಮಿಣ್ಯಂ ಹತ್ತಿರ ಬರುತ್ತಿದ್ದಂತೆ ಅವರ ಮೇಲೆ ವೀರಪ್ಪನ್ ಗುಂಡಿನ ದಾಳಿ ನಡೆಸಿದ್ದನು. ಈ ವೇಳೆ ಜೀಪಿನಲ್ಲಿದ್ದ ಎಸ್ಪಿ ಹರಿಕೃಷ್ಣ ಹಾಗೂ ಎಸ್ಐ ಶಕೀಲ್ ಅಹಮ್ಮದ್ ಗುಂಡಿನ ದಾಳಿಗೆ ಹತರಾಗಿದ್ದರು. ಜೀಪಿನ ಹಿಂದಿನ ಲಾರಿಯಲ್ಲಿದ್ದ ಕಾನ್ಸ್ಟೆಬಲ್ ಸಿದ್ದರಾಜನಾಯ್ಕ ಅವರ ಮೇಲೂ ವೀರಪ್ಪನ್ ಗುಂಡಿನ ಮಳೆಗೈಯ್ದಿದ್ದ. ಏಳು ಗುಂಡುಗಳು ತುಣುಕು ಸಿದ್ದರಾಜನಾಯ್ಕ ಅವರ ತಲೆಯನ್ನು ಹೊಕ್ಕಿದ್ದವು. ಶಸ್ತ್ರಚಿಕಿತ್ಸೆ ಮೂಲಕ ನಾಲ್ಕು ಗುಂಡಿನ ತುಣಕನ್ನು ಹೊರತೆಗೆದಿದ್ದ ವೈದ್ಯರು, ಜೀವಕ್ಕೆ ಅಪಾಯವಾಗಲಿದೆ ಎಂಬ ಕಾರಣಕ್ಕೆ ಮೂರು ತುಣುಕುಗಳನ್ನು ಹಾಗೇ ಬಿಟ್ಟಿದ್ದರು. ಗುಂಡುಗಳನ್ನು ದೇಹದೊಳಗೆ ಇರಿಸಿಕೊಂಡು ಮಾನವೀಯತೆಯ ಸಾಕಾರಮೂರ್ತಿಯಂತಿದ್ದ ಸಿದ್ದರಾಜನಾಯ್ಕ ಅವರು, ಪೊಲೀಸ್ ಅಧಿಕಾರಿಯೆಂಬ ಹಮ್ಮುಬಿಮ್ಮು ಪ್ರದರ್ಶಿಸದೇ ಜಿಲ್ಲೆಯ ಜನರೊಂದಿಗೆ ಉತ್ತಮ ಒಡನಾಟ ಇಟ್ಟುಕೊಂಡು ಜನಸ್ನೇಹಿ ಪೊಲೀಸ್ ಅಧಿಕಾರಿಯಾಗಿ ಕೆಲಸ ಮಾಡುತ್ತಿದ್ದರು. ಕಳೆದ ವರ್ಷ ಲಾಕ್ಡೌನ್ ಅವಧಿಯಲ್ಲಿ 75 ದಿನಗಳವರೆಗೂ ರಜೆಯನ್ನೇ ಪಡೆಯದೇ ಸಿದ್ದರಾಜನಾಯ್ಕ, ಅತ್ಯಂತ ಪರಿಣಾಮಕಾರಿಯಾಗಿ ಯುವಕರನ್ನೂ ನಾಚಿಸುವಂತೆ ಕರ್ತವ್ಯ ನಿರ್ವಹಿಸಿ ಗಮನ ಸೆಳೆದಿದ್ದರು. ಹೃದಯಾಘಾತದಿಂದ ಸಬ್ ಇನ್ಸ್ಪೆಕ್ಟರ್ ಸಾವು: ಚಾಮರಾಜನಗರ ಪಟ್ಟಣ ಪೊಲೀಸ್ ಠಾಣೆಯ ಅಪರಾಧ ವಿಭಾಗದ ಪಿಎಸ್ಐ ಸಿದ್ದರಾಜನಾಯ್ಕ 59 ಮಂಗಳವಾರ ಹೃದಯಾಘಾತದಿಂದ ಮೃತಪಟ್ಟಿದ್ದಾರೆ. ಹೃದಯಾಘಾತಕ್ಕೆ ಒಳಗಾದ ಸಿದ್ದರಾಜನಾಯ್ಕ ಅವರನ್ನು ಆಸ್ಪತ್ರೆಗೆ ಕರೆತರುವಾಗ ಮಾರ್ಗಮಧ್ಯೆದಲ್ಲಿ ಸಾವನ್ನಪ್ಪಿದ್ದಾರೆ. 2019ರಿಂದ ಪಟ್ಟಣ ಠಾಣೆಯ ಸಬ್ ಇನ್ಸ್ಪೆಕ್ಟರ್ ಆಗಿ ಕಾರ್ಯನಿರ್ವಹಿಸುತ್ತಿದ್ದ ಸಿದ್ದರಾಜನಾಯ್ಕ ಅವರು ಮೇ 31ರಂದು ನಿವೃತ್ತಿಯಾಗಬೇಕಿತ್ತು. ಅವರ ನಿಧನಕ್ಕೆ ಸಹೋದ್ಯೋಗಿಗಳು, ಅಪಾರ ಅಭಿಮಾನಿಗಳು ಕಂಬನಿ ಮಿಡಿದಿದ್ದಾರೆ. ಕೊಳ್ಳೇಗಾಲ ತಾಲ್ಲೂಕಿನ ಪಾಳ್ಯ ಗ್ರಾಮದ ಸಿದ್ದರಾಜನಾಯ್ಕ ಅವರಿಗೆ ಪತ್ನಿ ಹಾಗೂ ಮೂವರು ಪುತ್ರರು ಇದ್ದಾರೆ. ಅಂತ್ಯಕ್ರಿಯೆಯು ಮೃತರ ಸ್ವಗ್ರಾಮದಲ್ಲಿ ನೆರವೇರಲಿದೆ ಎಂದು ಕುಟುಂಬದ ಮೂಲಗಳು ತಿಳಿಸಿವೆ.